Knud Erik Kirkegaard (KF), 2004-10-26:
Det er muligt, at hr. Aage Frandsen ikke tror, jeg er ærlig, når jeg nu takker hr. Aage Frandsen og SF for at have rejst forespørgselsdebatten.
Sagen er nemlig den, at jeg med stor fornøjelse når som helst og hvor som helst taler om og diskuterer og debatterer kommunalreformen. M009S05500649subh.fm Page 595 Thursday, November 11, 2004 4:03 PM
Det har jeg en meget god grund til, for jeg skal overhovedet ikke lægge skjul på, at vi Konservative er kisteglade for den kommunalreform, der er aftalt mellem regeringspartierne og Dansk Folkeparti.
Vi har arbejdet med den sag gennem mange år.
Det er vi glade for.
Hvad var det, vi ville med kommunalreformen?
Vi ville sikre, at den kommunale struktur i Danmark var fremtidssikret.
Vi var klar over, der var behov for en ny reform, efter at vi nu havde haft den gamle fra 1970 i 34 år.
Man var ikke fulgt med udviklingen, der var behov for noget nyt, og det er så det, vi skaber nu.
Den er fremtidssikret.
Den sikrer, at der bliver mulighed for også fremover at give borgerne den optimale service, hvad borgerne naturligvis også har krav på.
Vi ville sørge for, at man også gjorde det med ressourcebevidsthed, for så mange penge har vi heller ikke at gøre godt med, at vi er i stand til sådan at slå ud med armene og bruge penge både her og der.
Vi skal prioritere.
Vi skal være ressourcebevidste.
En sådan struktur ønskede vi, og så ønskede vi også, at så mange beslutninger som overhovedet muligt skulle flyttes fra det regionale niveau til det kommunale niveau for at være så tæt på borgerne som overhovedet muligt.
Vi er klippefaste i vores tro på, at jo tættere vi er på borgerne, når vi træffer beslutninger, jo bedre beslutninger får vi.
Og så ville vi meget gerne have et system, der gjorde, at vi havde én indgangsdør til den offentlige sektor i Danmark, nemlig i kommunerne.
Det var det, vi ville, og det var det, vi fik.
Og derfor er vi naturligvis meget, meget tilfredse med den aftale, som er indgået.
Vi får nu en kommunalstruktur, som er fremtidssikret, og hvor vi nu skal i gang med at implementere aftalen, og det er lagt fuldstændig på skinner.
Alt går efter planen.
Der vil komme lovgivning helt efter planen i Folketinget.
Man arbejder på det regionale niveau i amterne allerede nu med at planlægge overførsel af opgaver.
Vi kan se, hvordan man i kommunerne med kæmpe engagement gør sig de overvejelser, som man er blevet bedt om at gøre med hensyn til de kommuner, der er bæredygtige i forhold til de nye opgaver, som de nu skal løse.
Det går helt som planlagt.
Jeg vil sige, at der kun er én skygge, der hviler over projektet og over processen, og det er skuffelsen over, at flertallet ikke blev bredere, end der rent faktisk var tale om.
Jeg vil ikke lægge skjul på, at jeg er dybt skuffet over, at Socialdemokratiet og Det Radikale Venstre stod af på et meget sent tidspunkt i processen.
Jeg har meget stor tillid til ansvarsbevidstheden hos de politiske partier i Danmark.
Jeg har gennem mange år været med til at lave adskillige brede forlig her i Folketinget.
Det har jeg som regeringspolitiker, og det har jeg som oppositionspolitiker, for i Danmark har vi tradition for, at når det er store, vigtige samfundsopgaver, der skal løses, så er vi også i stand til at kunne finde sammen.
Jeg havde en tyrkertro til det sidste på, at det ville lykkes.
Også hin nat ovre i Økonomi- og Erhvervsministeriet efter de røde pølser, og hvad der ellers blev serveret, troede jeg stadig væk på, at den var i hus, for vi var så tæt på hinanden – og skuffelsen var selvfølgelig derfor endnu større, da vi den næste morgen fik den kedelige besked, at man stod af.
Hvorfor?
Er det, fordi Socialdemokratiet og De Radikale ikke længere er ansvarsbevidste?
Næppe.
Det tror jeg ikke.
Men det har formentlig været ud fra en taktisk overvejelse om, at når man var så tæt ved et folketingsvalg, så var det smartest ikke at gå ind i en stor aftale om en meget kompliceret affære.
Jeg kan ikke lade være med at give udtryk for den skuffelse, for den er virkelig dybtfølt.
Så sætter SF fokus på nogle konkrete områder med hensyn til økonomien, hvor ministeren har svaret klart og fyldestgørende: Pengene følger opgaven.
Når man flytter opgaven fra et forvaltningsniveau til et andet, så følger pengene med.
Der er symmetri i tingene, og det er naturligvis, som det skal være.
Jeg siger ikke, det ikke er kompliceret, men princippet er klart.
Så er der selvfølgelig nogle specielle områder, der fortjener overvejelse.
Der er nogle engangsudgifter og nogle synergi- og rationaliseringsgevinster på nogle områder, og her er det ikke fuldstændig sikkert, at der er symmetri.
Dels kan man ikke være helt sikker på, at engangsudgiften og rationaliseringsgevinsten er den samme for alle områder, dels kan der være tale om M009S05500649subh.fm Page 596 Thursday, November 11, 2004 4:03 PM en tidsforskydning, og det skal man naturligvis håndtere i de forhandlinger, der snart starter imellem regeringen og de kommunale organisationer, og det er jeg også sikker på at man finder en god løsning på.
Man har også været nervøs for nærdemokratiet, de folkevalgtes indflydelse.
Det er helt ubegrundet.
Her giver man med den reform virkelig nærdemokratiet en chance ved at flytte nye, store, væsentlige opgaver – det sociale område, specialundervisningen, opgaver på miljøområdet osv. – så tæt på borgerne som muligt, for så får vi de bedste beslutninger, og så får man også bedst inddraget borgerne i beslutningen.
Så vil jeg sige, at demokratiet jo så i øvrigt ikke skal slutte hverken på borgmesterkontoret eller i byrådssalen.
Jeg tror, at vi vil se en masse initiativer, som inddrager borgerne, dels i brugerbestyrelserne, dels i lokale råd rundtomkring, og jeg er helt overbevist om, at man vil arbejde konstruktivt med på den tanke – sådan som det er formuleret – at en kommune ikke bare er et fællesskab, det er fællesskabernes fællesskab.
Her er der brug for kreativitet, og den skal nok også vise sig.
Man er også bekymret for den faglige ekspertise
, om den nu bliver spredt eksempelvis på det sociale område.
Her må jeg sige, at det, at vi skaber større og mere bæredygtige kommuner, naturligvis også gør, at kommunerne bliver fagligt bedre funderede til at løse de opgaver, som de skal løse.
Men i øvrigt ligger der jo en meget, meget udførlig aftale på det sociale område, som er præcist gennemtænkt sammen med fru Margrethe Vestager, sammen med hr. Ole Stavad og andre kyndige folk; vi sad time efter time og strikkede det der sammen.
Nu skal jeg naturligvis ikke røbe noget fra de interne forhandlinger, men jeg kan sige, at det papir i min mappe har et flueben oppe i hjørnet, og det plejer sædvanligvis at betyde, at den sag er færdigforhandlet.
Så det skal nok gå.
Endelig har man nogle synspunkter på miljøområdet.
Man er bekymret for, at når beslutningerne nu kommer tættere på borgerne, vil man nok ikke være så ansvarlig.
Man har sådan en forestilling om en ansvarlighedspyramide i det politiske system.
De er sådan særligt ansvarlige.
Der er jo næsten ikke en selvdød krage, der falder ned på Jens Hansens pløjemark, uden at et rystet folketingsmedlem kræver ministeren i samråd: Hvorfor har ministeren ikke sørget for, at det ikke fandt sted?
Her er man virkelig ansvarlig.
Hvis man går nedad i pyramiden til det amtslige niveau, så er man tættere på borgerne, og så er man så lidt mindre ansvarlig.
Og helt galt går det ude i kommunerne, for der er man så tæt på borgerne, at der vil man umuligt kunne træffe ansvarlige beslutninger.
Vend dog den ansvarspyramide på hovedet.
Det er jo derude, hvor det foregår, at man ikke alene skal løse opgaven, men også skal leve med konsekvenserne af de beslutninger, man tager, eksempelvis godkendelse af en svineproduktion.
Hvis det er nede på Lolland-Falster og jeg sidder her i Folketinget, kan jeg da være ret ligeglad med, om der kommer nogle lugtgener dernede.
Men det kan naboerne jo ikke.
Derfor er jeg overbevist om, at de bedste, de klogeste, de mest ansvarlige beslutninger bliver truffet tæt på borgerne, og derfor tror jeg, at kommunerne er bedst egnede til at løse en lang række af de der borgervendte beslutninger.
Vi skal naturligvis have et overvågningssystem, så der ikke er en kommune, der falder igennem.
Det etablerer vi, så den sag er fuldstændig på plads.
Det er en aftale, vi har indgået, som er fagligt stærkt funderet, vi er glade for aftalen, og vi forsvarer den med meget, meget stor glæde og fornøjelse.